TACC เซ็น MOU กับ “QJ” ในประเทศจีน มุ่งพัฒนา-เพิ่มช่องทางการจำหน่ายผลิตภัณฑ์
TACC เซ็น MOU กับ “Quanjian Group” ผู้ประกอบธุรกิจขายตรง-ผู้ผลิตและจำหน่ายผลิตภัณฑ์ด้านดูแลสุขภาพ ในประเทศจีน มุ่งพัฒนา-เพิ่มช่องทางการจำหน่ายผลิตภัณฑ์
16 พ.ย. 2560

บริษัท ที.เอ.ซี.คอนซูเมอร์ จำกัด (มหาชน) หรือ TACC ระบุว่า บริษัทได้ลงนามบันทึกข้อตกลงความร่วมมือทางธุรกิจ (MOU) ระหว่างบริษัท กับ Quanjian Group Co.,Ltd.(QJ) จากประเทศจีน เมื่อวันที่ 7 พ.ย.60 โดย QJ ประกอบธุรกิจขายตรง รวมถึงเป็นผู้ผลิตและจำหน่ายผลิตภัณฑ์ด้านดูแลสุขภาพ ผลิตภัณฑ์สมุนไพร ผลิตภัณฑ์เครื่องสำอาง และโรงพยาบาล ซึ่งความร่วมมือในครั้งนี้ สืบเนื่องจากทั้งสองบริษัทต่างก็มีศักยภาพในการเติบโตทางธุรกิจ และได้เล็งเห็นถึงแผนพัฒนาผลิตภัณฑ์ รวมถึงช่องทางการจัดจำหน่ายให้มีความแข็งแกร่งมากขึ้น
ทั้งนี้ บริษัทและ QJ จะร่วมกันทำวิจัยและพัฒนาผลิตภัณฑ์ร่วมกัน เพื่อตอบโจทย์ความต้องการของทั้งสองฝ่าย , บริษัทจะนำผลิตภัณฑ์ของ QJ มาขยายช่องทางการจำหน่ายในประเทศไทย และกัมพูชา ขณะที่ QJ จะนำผลิตภัณฑ์ของบริษัทไปขยายช่องทางการจำหน่ายในจีน ลาว เมียนมา และเวียดนาม